CELEX: 32010D0076
Language: mt
Date: 2010-02-09 00:00:00
Title: 2010/76/: Deċiżjoni tal-Kummissjoni tad- 9 ta’ Frar 2010 dwar perjodu tranżitorju għall-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill dwar il-preżentazzjoni mill-Istati Membri tal-istatistika dwar l-akkwakultura għal dak li jikkonċerna r-Repubblika Ċeka, il-Ġermanja, il-Greċja, l-Awstrija, il-Polonja, il-Portugall u s-Slovenja (notifikata bid-dokument numru C(2010) 735)

10.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 37/70
            
         DEĊIŻJONI TAL-KUMMISSJONI
   tad-9 ta’ Frar 2010
   dwar perjodu tranżitorju għall-implimentazzjoni tar-Regolament (KE) Nru 762/2008 tal-Parlament Ewropew u tal-Kunsill dwar il-preżentazzjoni mill-Istati Membri tal-istatistika dwar l-akkwakultura għal dak li jikkonċerna r-Repubblika Ċeka, il-Ġermanja, il-Greċja, l-Awstrija, il-Polonja, il-Portugall u s-Slovenja
   (notifikata bid-dokument numru C(2010) 735)
   (It-testi biss biċ-Ċek, il-Ġermaniż, il-Grieg, il-Pollakk, il-Portugiż u s-Sloven huma awtentiċi)
   (2010/76/UE)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 762/2008 tal-Parlament Ewropew u tal-Kunsill tad-9 ta’ Lulju 2008 dwar il-preżentazzjoni mill-Istati Membri tal-istatistika dwar l-akkwakultura u li jħassar ir-Regolament tal-Kunsill (KE) Nru 788/96 (1) u partikolarment l-Artikolu 5(2) u l-Artikolu 7(1),
   Wara li kkunsidrat it-talba li saret mis-Slovenja fil-25 ta’ Novembru 2008,
   Wara li kkunsidrat it-talba li saret mir-Repubblika Ċeka fis-17 ta’ Diċembru 2008,
   Wara li kkunsidrat it-talba li saret mill-Ġermanja fid-19 ta’ Diċembru 2008,
   Wara li kkunsidrat it-talba li saret mill-Greċja fit-2 ta’ Diċembru 2008,
   Wara li kkunsidrat it-talba li saret mill-Awstrija fid-19 ta’ Diċembru 2008,
   Wara li kkunsidrat it-talba li saret mill-Portugall fit-22 ta’ Diċembru 2008,
   Wara li kkunsidrat it-talba li saret mill-Polonja fil-31 ta’ Diċembru 2008,
   Billi:
   
               (1)
            
            
               Skont l-Artikolu 7 tar-Regolament (KE) Nru 762/2008, il-Kummissjoni tista’ tagħti lill-Istati Membri perjodu tranżitorju biex jimplimentaw dan ir-Regolament ġaladarba l-applikazzjoni ta’ dan ir-regolament fis-sistemi statistiċi nazzjonali qiegħda teżiġi addattamenti kbar u huwa probabbli li tipprovoka xi problemi prattiċi sinifikattivi.
            
         
               (2)
            
            
               Fuq talba tagħhom stess dawn il-perjodi tranżitorji għandhom jingħataw lir-Repubblika Ċeka, lill-Ġermanja, lill-Greċja, lill-Awstrija, lill-Polonja, lill-Portugall u lis-Slovenja.
            
         
               (3)
            
            
               F’konformità mar-Regolament (KE) Nru 762/2008, Stat Membru li ngħata dan l-perjodu tranżitorju għandu jkompli japplika d-dispożizzjonijiet tar-Regolament (KE) Nru 788/96 matul il-perjodu tranżitorju maqbul.
            
         
               (4)
            
            
               Skont l-Artikolu 5(2) tar-Regolament (KE) Nru 762/2008, id-dejta dwar l-istruttura tas-settur tal-akkwakultura msemmija fl-Anness V għandha tkun ippreżentata fuq intervalli ta’ tliet snin.
            
         
               (5)
            
            
               Il-miżuri previsti minn din id-Deċiżjoni jaqblu mal-opinjoni tal-Kumitat Permanenti tal-Istatistika Agrikola, imwaqqaf bid-Deċiżjoni tal-Kunsill 72/279/KEE (2),
            
         ADOTTAT DIN ID-DEĊIŻJONI:
   Artikolu 1
   Il-perjodi tranżitorji li għandhom x’jaqsmu mal-preżentazzjoni tad-dejta msemmija fl-Annessi II, III u IV tar-Regolament (KE) Nru 762/2008
   Għall-iskop tal-implimentazzjoni tal-Artikolu 5(1) tar-Regolament (KE) Nru 762/2008:
   
               (1)
            
            
               Ir-Repubblika Ċeka qiegħda tingħata perjodu tranżitorju li jispiċċa fil-31 ta’ Diċembru 2009. L-ewwel sena kalendarja ta’ referenza għandha tkun l-2009.
            
         
               (2)
            
            
               Il-Portugall qiegħed jingħata perjodu tranżitorju li jispiċċa fil-31 ta’ Diċembru 2010. L-ewwel sena kalendarja ta’ referenza għandha tkun l-2010.
            
         
               (3)
            
            
               Il-Ġermanja, il-Greċja, l-Awstrija, il-Polonja u s-Slovenja qegħdin jingħataw perjodu tranżitorju li jispiċċa fil-31 ta’ Diċembru 2011. L-ewwel sena kalendarja ta’ referenza għandha tkun l-2011.
            
         Artikolu 2
   Il-perjodi tranżitorji li għandhom x’jaqsmu mal-preżentazzjoni tad-dejta msemmija fl-Annessi V tar-Regolament (KE) Nru 762/2008
   Għall-iskop tal-implimentazzjoni tal-Artikolu 5(1) tar-Regolament (KE) Nru 762/2008, ir-Repubblika Ċeka, il-Ġermanja, il-Greċja, l-Awstrija, il-Polonja, il-Portugall u s-Slovenja qegħdin jingħataw perjodu tranżitorju li jispiċċa fil-31 ta’ Diċembru 2011. L-ewwel sena kalendarja ta’ referenza għandha tkun l-2011.
   Artikolu 3
   Il-perjodi tranżitorji li għandhom x’jaqsmu mar-rapport annwali tal-valutazzjoni ta’ kwalità
   Il-perjodi tranżitorji msemmija fl-Artikoli 1 u 2 ta’ din id-Deċiżjoni għandhom japplikaw mutatis mutandis għall-iskop tal-implimentazzjoni tal-Artikolu 6 tar-Regolament (KE) Nru 762/2008.
   Artikolu 4
   Din id-Deċiżjoni hija indirizzata lir-Repubblika Ċeka, ir-Repubblika Federali tal-Ġermanja, lir-Repubblika Ellenika, ir-Repubblika tal-Awstrija, ir-Repubblika tal-Polonja, ir-Repubblika tal-Portugall u r-Repubblika tas-Slovenja.
   
      Magħmul fi Brussell, id-9 ta’ Frar 2010.
      
         
            Għall-Kummissjoni
         
         Joaquín ALMUNIA
         
            Membru tal-Kummissjoni
         
      
   
   
      (1)  ĠU L 218, 13.8.2008, p. 1.
   
      (2)  ĠU L 179, 7.8.1972, p. 1.